text: 
  Som den drevne mindretalsregering, den er, har ministeriet Poul 
  Schlüter IV netop lagt et finanslovforslag frem, som fortsætter den 
  moderate økonomiske politik fra de senere år  -  men uden provokerende
   eller ideologiske spareforslag, som på forhånd kan støde de afgørende
   borgerlige midterpartier over i armene på Socialdemokratiet.
  
  Alligevel er debatten om Danmarks økonomiske politik på ny ved at 
  blive et spørgsmål om ideologi eller moral, om man vil. For med 
  omhyggeligt tilrettelagt præcision kom Socialdemokratiet den samme dag 
   -  tirsdag  -  med deres alternative " finanslovforslag ". De 
  ideologisk/moralske forskelle er tydelige og kan firkantet udtrykkes 
  således:
  
  Socialdemokratiet: Vi kan ikke være bekendt at lade de arbejdsløse 
  fortsat betale gildet. Vi har så stort overskud på betalingsbalancen, 
  at der er råd til at sætte mere gang i Danmarks hjul. Vi tager 
  chancen nu. Med en finanspolitisk lempelse ( større offentligt 
  underskud ) vil det private forbrug gå markant i vejret. Så falder 
  ledigheden og skatteindtægterne stiger. Planens titel: " Den gode 
  cirkel ".
  
  
  
  